Predkladacia správa

Zámer uzavrieť Dohodu medzi Slovenskou republikou a  Bulharskou republikou  o vzájomnej ochrane a výmene utajovaných skutočností vychádza z vlastnej iniciatívy.

V roku 2003 bol Bulharskej republike zaslaný návrh na uzavretie zmluvy, ktorý bol na rokovaniach v apríli 2005 upravený tak, aby bol v súlade s požiadavkami právnych poriadkov oboch štátov zmluvných strán.

Cieľom dohody je zabezpečenie vzájomnej ochrany všetkých utajovaných skutočností, ktoré za takého boli určené a označené podľa právneho poriadku niektorej zmluvnej strany a odovzdané druhej zmluvnej strane. Upravuje podmienky, za akých je možné oboznamovať sa s utajovanými skutočnosťami ako aj podmienky bezpečnostnej klasifikácie (dáva do súladu bezpečnostné stupne utajenia s platnou legislatívou Slovenskej republiky), nakladania a výmeny utajovaných skutočností, spolupráce kompetentných orgánov, porušenia ochrany utajovaných skutočností.

V prípade predkladanej dohody ide o medzinárodnú zmluvu vládneho typu, ktorá si pre nadobudnutie platnosti pre Slovenskú republiku nevyžaduje súhlas Národnej rady Slovenskej republiky.

Uzavretie predmetnej dohody nebude mať finančný, ekonomický, environmentálny vplyv ani  na zamestnanosť a  podnikateľské prostredie, preto materiál neobsahuje doložku finančných, ekonomických, environmentálnych vplyvov a vplyvov na zamestnanosť a podnikateľské prostredie a je v súlade so záujmami zahraničnej politiky Slovenskej republiky. Návrh dohody je vypracovaný v súlade s medzinárodným právom ako aj právnym poriadkom Slovenskej republiky.